CELEX: 32021R1160
Language: ro
Date: 2021-05-12 00:00:00
Title: Regulamentul delegat (UE) 2021/1160 al Comisiei din 12 mai 2021 de modificare a Regulamentului (UE) 2019/1241 al Parlamentului European și al Consiliului în ceea ce privește zona de protecție a șprotului și zona de protecție a cambulei din Marea Nordului

15.7.2021   
               
               
                  RO
               
               
                  Jurnalul Oficial al Uniunii Europene
               
               
                  L 250/4
               
            
         REGULAMENTUL DELEGAT (UE) 2021/1160 AL COMISIEI
         din 12 mai 2021
         de modificare a Regulamentului (UE) 2019/1241 al Parlamentului European și al Consiliului în ceea ce privește zona de protecție a șprotului și zona de protecție a cambulei din Marea Nordului
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2019/1241 al Parlamentului European și al Consiliului din 20 iunie 2019 privind conservarea resurselor piscicole și protecția ecosistemelor marine prin măsuri tehnice, de modificare a Regulamentelor (CE) nr. 1967/2006 și (CE) nr. 1224/2009 ale Consiliului și a Regulamentelor (UE) nr. 1380/2013, (UE) 2016/1139, (UE) 2018/973, (UE) 2019/472 și (UE) 2019/1022 ale Parlamentului European și ale Consiliului și de abrogare a Regulamentelor (CE) nr. 894/97, (CE) nr. 850/98, (CE) nr. 2549/2000, (CE) nr. 254/2002, (CE) nr. 812/2004 și (CE) nr. 2187/2005 ale Consiliului (1), în special articolul 15 alineatul (2),
         întrucât:
         
                     (1)
                  
                  
                     Regulamentul (UE) 2019/1241 prevede stabilirea de măsuri tehnice pentru Marea Nordului.
                  
               
                     (2)
                  
                  
                     Belgia, Danemarca, Germania, Franța, Țările de Jos și Suedia (Grupul de la Scheveningen) au un interes direct în gestionarea activităților de pescuit din Marea Nordului. La 15 și 19 octombrie 2020, statele membre respective au transmis două recomandări comune în conformitate cu articolul 18 alineatul (1) din Regulamentul (UE) nr. 1380/2013 al Parlamentului European și al Consiliului (2) și cu articolul 15 alineatul (3) din Regulamentul (UE) 2019/1241, propunând adoptarea anumitor modificări ale dispozițiilor curente privind zona de protecție a cambulei și zona de protecție a șprotului din Marea Nordului, prevăzute în anexa V la Regulamentul (UE) 2019/1241, prin intermediul unui act delegat al Comisiei. La 2 februarie 2021, acestea au prezentat o versiune revizuită a recomandării comune privind zona de protecție a șprotului. Ambele recomandări comune au fost trimise de statele membre respective consiliilor consultative relevante spre consultare.
                  
               
                     (3)
                  
                  
                     Având în vedere că ambele recomandări comune propun modificări ale anexei V la Regulamentul (UE) 2019/1241, prezentul regulament delegat prevede măsurile recomandate de statele membre atât în ceea ce privește zona de protecție a șprotului, cât și zona de protecție a cambulei.
                  
               
                     (4)
                  
                  
                     Comitetul științific, tehnic și economic pentru pescuit (CSTEP) a evaluat dovezile furnizate de statele membre în sprijinul dispozițiilor incluse în ambele recomandări comune (3). Măsurile propuse au fost evaluate în conformitate cu principiile stabilite la articolul 15 alineatul (4) din Regulamentul (UE) 2019/1241.
                  
               
                     (5)
                  
                  
                     Recomandarea comună prezentată de statele membre cu privire la zona de protecție a cambulei a propus introducerea unei derogări specifice pentru navele a căror putere a motorului depășește 221 kW și care utilizează năvoade daneze, cu condiția ca aceste nave să respecte dimensiunile ochiurilor de plasă stabilite la punctul 1.1 din partea B a anexei V la Regulamentul (UE) 2019/1241. CSTEP a analizat dovezile prezentate de statele membre și a concluzionat că, având în vedere numărul limitat de nave vizate și impactul limitat pe care năvodul danez (traulul de fund fără panouri) îl are asupra fundului mării, se preconizează că introducerea excepției specifice pentru năvoadele daneze nu va avea niciun efect semnificativ asupra nivelului de protecție din interiorul zonei. Prin urmare, măsura propusă trebuie să fie inclusă în prezentul regulament.
                  
               
                     (6)
                  
                  
                     Recomandarea comună privind zona de protecție a cambulei a propus înlocuirea, la punctul 2.2 litera (c) din partea C a anexei V la Regulamentul (UE) 2019/1241, a termenului „traule de fund” cu termenul „traule de fund cu panouri”. CSTEP a analizat dovezile prezentate de statele membre și a concluzionat că este probabil ca modificarea propusă să elimine orice ambiguitate din regulament și să ofere niveluri de protecție cel puțin echivalente și probabil mai ridicate decât cele prevăzute în prezent în Regulamentul (UE) 2019/1241. Prin urmare, măsura propusă trebuie să fie inclusă în prezentul regulament.
                  
               
                     (7)
                  
                  
                     Recomandarea comună privind zona de protecție a cambulei a propus, de asemenea, includerea unei lungimi maxime de 24 m a beam-traulerelor, după aplicarea prezentului regulament, pe lista navelor prevăzută la punctul 2.4, partea C din anexa V la Regulamentul (UE) 2019/1241. CSTEP a analizat dovezile prezentate de statele membre și a concluzionat că această restricție va asigura niveluri de protecție cel puțin echivalente cu cele prevăzute în prezent în Regulamentul (UE) 2019/1241. Prin urmare, măsura propusă trebuie să fie inclusă în prezentul regulament.
                  
               
                     (8)
                  
                  
                     Recomandarea comună prezentată de statele membre privind zona de protecție a șprotului a propus continuarea, pentru o perioadă de trei ani, a practicii de ridicare a interdicției în zona de protecție a șprotului pentru navele cu anumite unelte de pescuit, de la 1 iulie la 31 octombrie, astfel cum se prevede în Regulamentul delegat (UE) nr. 1395/2014 al Comisiei (4) pentru perioada până la 31 decembrie 2020. CSTEP a analizat dovezile prezentate de statele membre cu privire la zona de protecție a șprotului și a concluzionat că nu există niciun indiciu clar că ridicarea interdicției în zona de protecție a șprotului începând cu 2017 a cauzat daune stocului de hering. CSTEP a concluzionat, de asemenea, că este puțin probabil ca ridicarea interdicției în zona de protecție a șprotului să conducă la niveluri de protecție mai scăzute decât cele existente în prezent. CSTEP a observat totuși că este nevoie de mai mulți ani de monitorizare a pescuitului pentru a demonstra că vor fi menținute niveluri echivalente de protecție. Prin urmare, CSTEP a propus ca impactul ridicării interdicției să fie reevaluat după trei ani de monitorizare. Statele membre s-au angajat să monitorizeze impactul ridicării interdicției în zona de protecție a șprotului în această perioadă prin colectarea datelor prevăzute în recomandarea lor comună cu privire la capturile accidentale de hering în cadrul pescuitului de șprot. Aceste date vor fi prezentate CSTEP în vederea evaluării. Prin urmare, măsura propusă trebuie să fie inclusă în prezentul regulament.
                  
               
                     (9)
                  
                  
                     Prin urmare, Regulamentul (UE) 2019/1241 trebuie să fie modificat în consecință.
                  
               
                     (10)
                  
                  
                     Deoarece măsurile prevăzute de prezentul regulament au un impact direct asupra planificării sezonului de pescuit al navelor din Uniune și asupra activităților economice conexe, prezentul regulament trebuie să intre în vigoare imediat după publicare,
                  
               ADOPTĂ PREZENTUL REGULAMENT:
         
            Articolul 1
            Regulamentul (UE) 2019/1241 se modifică în conformitate cu anexa la prezentul regulament.
         
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 12 mai 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 198, 25.7.2019, p. 105.
         
            (2)  Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).
         
            (3)  https://stecf.jrc.ec.europa.eu/documents/43805/2786172/STECF+PLEN+20-03.pdf, paginile 93-105 (zona de protecție a șprotului) și paginile 106-113 (zona de protecție a cambulei).
         
            (4)  Regulamentul delegat (UE) nr. 1395/2014 al Comisiei din 20 octombrie 2014 de stabilire a unui plan privind aruncarea capturilor înapoi în mare pentru activitățile de pescuit de anumite specii pelagice mici și activitățile de pescuit pentru scopuri industriale în Marea Nordului (JO L 370, 30.12.2014, p. 35).
      
      
         
            ANEXĂ
            Partea C din anexa V la Regulamentul (UE) 2019/1241 se modifică după cum urmează:
            
                        1.
                     
                     
                        Punctul 2.2 se modifică după cum urmează:
                        
                                    (a)
                                 
                                 
                                    litera (c) se înlocuiește cu următorul text:
                                    
                                                „(c)
                                             
                                             
                                                navelor cu o putere a motorului care depășește 221 kW li se permite să folosească traule de fund cu panouri, iar navelor care traulează în pereche cu o putere combinată a motoarelor care depășește 221 kW li se permite să folosească traule de fund tractate în pereche cu condiția ca navele respective să nu se angajeze în pescuitul dirijat de cambulă de Baltica și de limbă-de-mare și să respecte normele relevante privind dimensiunea ochiului de plasă prevăzute în partea B din prezenta anexă;”;
                                             
                                          
                              
                                    (b)
                                 
                                 
                                    se adaugă următoarea literă (d):
                                    
                                                „(d)
                                             
                                             
                                                navelor cu o putere a motorului care depășește 221 kW li se permite să utilizeze năvoade daneze, cu condiția ca aceste nave să respecte dimensiunea ochiului de plasă prevăzută în partea B punctul 1.1 din prezenta anexă.”
                                             
                                          
                              
                  
                        2.
                     
                     
                        Punctul 2.4 se înlocuiește cu următorul text:
                        
                                    „2.4.
                                 
                                 
                                    Navele autorizate să pescuiască în zona menționată la punctul 2.1 trebuie să fie incluse pe o listă care urmează a fi furnizată Comisiei de către fiecare stat membru. Puterea totală a motoarelor navelor menționate în listă la punctul 2.2 litera (a) nu trebuie să depășească puterea totală a motoarelor înregistrate pentru fiecare stat membru la 1 ianuarie 1998. Navele de pescuit autorizate trebuie să dețină o autorizație de pescuit în conformitate cu articolul 7 din Regulamentul (CE) nr. 1224/2009. De la 1 iulie 2021, numai beam-traulerele cu o lungime totală de maximum 24 de metri pot fi adăugate pe lista respectivă.”
                                 
                              
                  
                        3.
                     
                     
                        La punctul 4, se adaugă următoarele paragrafe:
                        „Prin derogare de la primul paragraf a treia liniuță, liniuța respectivă nu se aplică până la 31 decembrie 2023 pescuitului cu următoarele unelte:
                        
                                    (a)
                                 
                                 
                                    o unealtă de pescuit tractată cu dimensiunea ochiului de plasă mai mică de 32 mm;
                                 
                              
                                    (b)
                                 
                                 
                                    plase-pungă; sau
                                 
                              
                                    (c)
                                 
                                 
                                    setci, plase de încurcare, setci cu sirec și setci în derivă cu o dimensiune a ochiului de plasă mai mică de 30 mm.
                                 
                              Statele membre care au un interes direct de gestionare transmit Comisiei, până la 15 decembrie 2023, datele de monitorizare care justifică derogarea.”